ปีหน้าลดคุ้มเงินฝากเหลือ1ล้าน
สำนักงานคุ้มครองเงินฝาก เร่งออกโรดโชว์ประชาชน ให้รับรู้ว่าปีหน้าจะลดคุ้มครองเงินฝากเหลือบัญชีละ 1 ล้านบาท
29 ต.ค. 2565

สำนักงานคุ้มครองเงินฝาก เร่งออกโรดโชว์ประชาชน ให้รับรู้ว่าปีหน้าจะลดคุ้มครองเงินฝากเหลือบัญชีละ 1 ล้านบาท
นายสิงหะ นิกรพันธุ์ ผู้อำนวยการสถาบันคุ้มครองเงินฝาก (สคฝ.) เปิดเผยว่า ในปี 2555 สำนักงานจะเน้นออกโรดโชว์ให้ความรู้แก่ประชาชนทั่วประเทศอย่างต่อเนื่อง โดยในปี 2555 กฎหมายจะลดการคุ้มครองเงินฝากลงเหลือวงเงิน 1 ล้านบาทต่อรายต่อสถาบันการเงิน จำเป็นต้องแจ้งให้ประชาชนทราบ
ทั้งนี้ สคฝ.เน้นการจัดสัมมนาให้ความรู้แก่สถาบันการเงิน ผู้ฝากเงิน และสาธารณชน ตั้งแต่ภาคเหนือจรดใต้ โดยเฉพาะได้มีการร่วมมือกับธนาคารแห่งประเทศไทยและกระทรวงการคลัง ในปีนี้ได้ไปโรดโชว์ที่ จ.เชียงใหม่ เชียงราย พิษณุโลก อุดรธานี นครราชสีมา ชลบุรี นครปฐม ภูเก็ต สุราษฎร์ธานี 
อย่างไรก็ดี แม้จะมีการปรับลดวงเงินดังกล่าว แต่ สคฝ.ยังมีหน้าที่เข้าไปบริหารดูแลทรัพย์สินของสถาบันการเงินที่ปิดกิจการต่อ เพื่อทำให้ได้เงินมาจ่ายคืนผู้ฝากเงินในส่วนที่เกิน 1 ล้านบาทอีก ไม่ใช่คุ้มครองวงเงิน 1 ล้านบาท แล้วจบเลย 
นายสิงหะ กล่าวว่า ในช่วงนี้จึงต้องมีการสื่อสารให้ความรู้ความเข้าใจที่ถูกต้องอย่างทั่วถึงและเหมาะสม มิฉะนั้นอาจจะทำให้ผู้ฝากมีความเข้าใจคลาดเคลื่อนจนอาจลุกลามกลายเป็นความตื่นตระหนกได้